El Filial torna al camí de la victòria | FC Martinenc
Inici » Filial » El Filial torna al camí de la victòria
El lateral Víctor Vayà, en un partit d'aquest curs // FOTO: Dani Falcón
CIUDAD COOPERATIVA 1 - 2 MARTINENC B
Després d’un petit sotrac de dos jornades sense guanyar, el Filial va tornar a vèncer en un partit molt complert i que s’hauria pogut decidir molt abans. Encara molt condicionat per les baixes, els nois de Juli Garcia es van mostrar superiors en la seva visita al camp del Ciutat Cooperativa, tot i que els locals també van tenir alguna oportunitat per acabar rascant un empat.
Controlant majoritàriament la possessió de la pilota, però protegint-se també molt bé per dins quan eren els locals qui tenien l’esfèrica, el Filial va saber interpretar a la perfecció el què requeria el partit i ho va brodar en una primera meitat en què el resultat podria haver estat més ampli. I és que el Martinenc B va ser superior durant els primers 45 minuts, i així ho va demostrar passat el primer quart d’hora quan, Eric Bellés, entrant de segona línia, va enviar al fons de la xarxa una bona centrada de Loick. El 0-1 va ser una excel·lent notícia, que encara va millorar quan, pocs minuts després, Eric Simó va enganyar tothom en un llançament de falta i, quan el porter rival esperava la centrada, va enviar la pilota a l’escaire de la porteria.
Tot semblava controlat però, en el millor moment dels vermells, una errada en la sortida de la pilota la van aprofitar els santboians per retallar distàncies i tornar a situar-se en el partit. Tot i això, el Martinenc no es va posar nerviós i, a pesar que els locals van avançar línies en la segona meitat, van controlar el duel en tot moment. Amb un joc més directe, els del Guinardó van seguir creant perill i a prop de l’equador del segon temps, Uri Donadéu va tenir una magnífica ocasió al contracop per sentenciar el partit. Uns minuts després, el Martinenc va topar amb el pal, mentre que en l’altra porteria, la Cope va tenir les seves opcions a pilota aturada: el travesser i Roy, amb una espectacular parada quan ja es cantava el gol, van evitar l’empat i el Martinenc B va sumar els tres punts en un duel revitalitzant.
MARTINENC: Roy, Víctor Vayà, Capa, Loick, Daylin, Santos, Cucu (Nil Molina, 92′), Pol Pérez (Ignasi, 46′), Uri Donadéu (Louis, 80′), Eric Simó i Eric Bellés.
GOLS: 0-1 (17′) Eric Bellés. 0-2 (21′) Eric Simó. 1-2 (25′) Iñaki.